ประกันไทยพร้อมสู้ศึกเปิดเสรี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ต่างชาติผวาเบี้ยถูกเคลมสูง คปภ.เล็งตรวจตัดราคาปี’54
โพสต์ทูเดย์ — นายประกันไทยไม่หวั่นเปิดเสรี มั่นใจต่างชาติขยาดไม่กล้าแข่งตลาดรถยนต์ เหตุอัตราการเคลมสูงที่สุดในโลก 
นายนพดล สันติภากรณ์ ประธานคณะกรรมการประกันภัยยานยนต์ สมาคมประกันวินาศภัย เปิดเผยว่า มีความมั่นใจว่าผู้ประกอบการไทยจะสามารถแข่งขันกับบริษัทต่างชาติ ภายหลังการเปิดเสรีประกันภัยในอีก 10 ปี หรือปี 2563 เนื่องจากตลาดไทยมีจุดแข็งไม่เหมือนที่อื่น โดยเฉพาะอย่างยิ่งสัดส่วนเบี้ย 60% เป็นประกันภัยรถยนต์ ซึ่งผู้บริโภคของไทยมีอัตราการเรียกร้องค่าสินไหมทดแทนสูงที่สุดในโลก
ขณะเดียวกัน ราคาเบี้ยประกันรถยนต์ในประเทศไทยยังต่ำ มีค่าสินไหมทดแทนรวมค่าใช้จ่ายในการดำเนินงานสูงอยู่ที่ระดับเกิน 100% เมื่อเทียบกับประเทศเพื่อนบ้านอย่างมาเลเซียอยู่ที่ 70% ญี่ปุ่นอยู่ที่ 80% เฉพาะค่าสินไหมทดแทนไม่รวมค่าใช้จ่ายในการดำเนินงานอยู่ประมาณ 70% ซึ่งลดลงในช่วง 2 ปีที่ผ่านมา ผลจากภาวะเศรษฐกิจชะลอตัวทำให้เจ้าของรถนำรถออกมาใช้น้อยลง ทำให้การเกิดอุบัติเหตุลดลง
“ส่วนต่างกำไรของประกันรถยนต์ในตลาดประเทศไทยต่ำมาก แต่ผู้ประกอบการไทยสามารถอยู่ได้ แต่คิดว่าต่างประเทศถ้าจะเข้ามาเล่นตลาดนี้จะต้องคิดหนัก หรืออาจไม่สนใจเข้ามาแข่งขัน เพราะเรานอกจากจะแข่งขันกันด้านราคาแล้ว การจ่ายค่านายหน้าให้กับคนกลางยังสูงอีกด้วย” นายนพดล กล่าว
นายนพดล กล่าวว่า สิ่งที่เป็นห่วงคือเรื่องการปรับโครงสร้างราคา ค่าการตลาด การจัดการสินไหม จะต้องอยู่ในระดับที่เหมาะสมและเพียงพอกับความเสี่ยง หากยังแข่งขันเรื่องราคาโดยไม่คำนึงถึงความเพียงพอจะทำให้ประสบปัญหาความไม่แข็งแรงทางการเงิน 
อย่างไรก็ตาม ในปี 2554 ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะมีการตั้งหน่วยงานเฉพาะกิจออกไปเยี่ยมเยียนบริษัทประกันภัยในการปฏิบัติตามพิกัดอัตราเบี้ยประกันภัย ไปดูราคาตามกรมธรรม์ และจะมีความเข้มงวดมากขึ้นในการปฏิบัติ เพื่อให้มีความพร้อมรับการแข่งขันเสรี